ທ່ານ ນາງ ນິຕາ ມຳບານີ ເກັ່ງຮອບດ້ານ
ການດຳລົງສະຖານະແມ່ຍິງໝາຍເລກໜຶ່ງຂອງພາກທຸລະກິດອິນເດຍ ເປັນພຽງບົດບາດສ່ວນໜຶ່ງໃນຊີວິດຂອງ ທ່ານ ນາງ ນິຕາ ມຳບານີ ( Nita Ambani ).
ຊາວອິນເດຍ ຈົດຈໍ່ລໍຖ້າວັນທີ່ບໍລິການ 4G ຈະເປີດໃຫ້ບໍລິການແບບເຕັມຕົວ ແລະ ໃນທີ່ສຸດ Reliance Jio Infocomm ບໍລິສັດລູກດ້ານການສື່ສານໂທລະຄົມມະນາຄົມຂອງ Reliance Industries ຜູ້ຜະລິດນ້ຳມັນ ແລະ ກ໊າສຍັກໃຫຍ່ໄດ້ເປີດຕົວຢ່າງບໍ່ເປັນທາງການເມື່ອເດືອນທັນວາ ປີຜ່ານມາ ທີ່ນອກເມືອງ Mumbai ເຖິງຈະບໍ່ເປັນທາງການ ແຕ່ຕ້ອງຖືວ່າເປັນງານຊ້າງ ບໍລິສັດເທເລຄອມ ເຊິ່ງມີ Mukesh Ambani ເປັນຜູ້ຖືຫຸ້ນໃຫຍ່ ໃຊ້ພະນັກງານຫຼາຍເຖິງ 37,000 ຄົນໃນງານຄັ້ງນີ້ ຂະນະທີ່ອີກກວ່າ 75,000 ຄົນທີ່ປະຈຳຢູ່ຕາມສຳນັກງານອື່ນໆ ຂອງ Reliance ເຮັດວຽກຜ່ານວິດີໂອລິງ.
ບໍລິສັດເລືອກຈັດງານເປີດຕົວໃນວັນກ່ອນໜ້າວັນຄົບຮອບວັນເກີດຂອງ Dhirubhai Ambani ຜູ້ກໍ່ຕັ້ງບໍລິສັດ ໂດຍມີ Nita Ambani ພັນລະຍາຂອງ Mukesh Ambani ເຊິ່ງຮັບຜິດຊອບງານດ້ານກົນລະຍຸດການຕະຫຼາດ ແລະ ຍີ່ຫໍ້ຂອງບໍລິສັດ ເປັນຫົວຈັກຫຼັກແຫຼ່ງງານໃຫຍ່ຄັ້ງນີ້ໄດ້ Shah Rukh Khan ຊຸບເປີສະຕາຣ໌ແຫ່ງ Bollywood ເຊິ່ງເປັນ Brand Ambassador ຂອງບໍລິສັດມືຖືລາຍໃໝ່ມາເປັນພິທີກອນ ເປັນຄັ້ງທຳອິດທີ່ Ambani ປະຕິເສດຈະໃຊ້ຊື່ Reliance ສຳລັບບໍລິສັດລູກທຸລະກິດໃຫ້ບໍລິການເຄືອຂ່າຍ 4G ຖືກເອີ້ນສັ້ນໆວ່າ: Jio ເຊິ່ງມີຄວາມໝາຍໃນພາສາອິນເດຍ ວ່າ: “ ໃຊ້ຊີວິດ ” ໂລໂກ້ຊົງກົມຂອງບໍລິສັດແມ່ ເຊິ່ງເປັນທີ່ຮູ້ຈັກກັນດີ ກໍ່ບໍ່ຖືກນຳມາໃຊ້ເຊັ່ນກັນ “ ນີ້ເປັນກ້າວໃໝ່ໃນທຸລະກິດຂອງເຮົາ. ດັ່ງນັ້ນ, ຫຼັງຈາກຫາລືກັນຢ່າງຖີ່ຖ້ວນແລ້ວ ເຮົາຈຶ່ງຕົກລົງໃຈທີ່ຈະເຮັດສິ່ງໃໝ່ໆ ” Nita ຈາກສຳນັກງານໃຫຍ່ຂອງ Reliance ໃນ Mumbai ໃຕ້ໄດ້ອະທິບາຍວ່າໂຕະເຮັດວຽກຂອງ Nita ຕັ້ງຢູ່ໃນສຳນັກງານແບບເປີດໂປ່ງເປັນ open office ເຊິ່ງເປັນທີ່ຕັ້ງຂອງບໍລິສັດລູກຂອງ Reliance ທີ່ດຳເນີນທຸລະກິດເຄື່ອງກີລາ ເຊິ່ງນາງເອງກໍ່ບໍລິຫານວຽກຢູ່ດ້ວຍ.
ໃນປະເທດທີ່ບັນດາພັນລະຍາຂອງມະຫາເສດຖີສ່ວນໃຫຍ່ເປັນພຽງເງົາຂອງສາມີ ບົດບາດຂອງ Nita ພັດໂດດເດັ່ນຂຶ້ນເລື້ອຍໆ ເຮັດໃຫ້ນາງຕິດອັນດັບ Power Businesswomen ເປັນຄັ້ງທຳອິດໃນປີນີ້ Reliance ເປັນໜຶ່ງໃນບໍລິສັດທີ່ມີມູນຄ່າຫຼາຍທີ່ສຸດຂອງອິນເດຍ ສ້າງລາຍໄດ້ 57,000 ລ້ານໂດລາສະຫະລັດ ( ແລະ ຍັງເປັນເຈົ້າຂອງ Network 18 ຜູ້ໄດ້ຮັບໃບອະນຸຍາດຂອງ Forbes Media ເຊິ່ງເປັນຜູ້ຕີພິມ Forbes India ) Nita ເປັນຜູ້ຈັດຫາ ຊ໊ອຟແວຣ໌ ໃຫ້ກັບ Reliance ເຊິ່ງເນັ້ນໜັກດ້ານຮາດແວຣ໌ ເພື່ອສ້າງສັກກະຍະພາບທີ່ນຳຄວາມສຳເລັດ, Adil Zainulbhai ອະດີດປະທານ McKinsey ອິນເດຍ ປັດຈຸບັນດຳລົງຕຳແໜ່ງຄະນະກຳມະການອິດສະຫຼະຂອງ Reliance ກ່າວວ່າ: ຂະນະທີ່ Reliance ຕ້ອງຮັບມືກັບຜູ້ບໍລິໂພກຫຼາຍຂຶ້ນ ບຸກຄະລິກອັນນຸ້ມນວນຂອງນາງຈຶ່ງກາຍເປັນສິ່ງສຳຄັນ ”.
Nita ຮັບບົດບາດຫຼວງຫຼາຍ ນອກຈາກວຽກທີ່ບໍລິສັດດ້ານອຸປະກອນກີລາຂອງ Reliance ເຊິ່ງລວມເຖິງການບໍລິຫານທີມຄຣິກເກັດ Mumbai Indians ແລະ ທຸລະກິດທີ່ຮ່ວມລົງທຶນກັບ IMG ບໍລິສັດບໍລິຫານຈັດການດ້ານກີລາ ນາງຍັງຮັບຕຳແໜ່ງປະທານມູນນິທິ Reliance Foundation ເຊິ່ງເປັນໜ່ວຍງານດ້ານການກຸສົນຂອງ Reliance ຕະຫຼອດຈົນດູແລໂຮງຮຽນ Mumbai K-12 ໂຮງຮຽນຂອງຊົນຊັ້ນລະດັບສູງທີ່ນາງເປີດດຳເນີນງານເມື່ອປີ 2003 ໂດຍຕັ້ງຊື່ຕາມພໍ່ສາມີຜູ້ລ່ວງລັບໃນສ່ວນຂອງ Mukesh ນັ້ນ ລາວກ່າວວ່າ: ພູມໃຈໃນສິ່ງທີ່ Nita ໃຫ້ກັບບໍລິສັດ ໂດຍສະເພາະຢ່າງຍິ່ງໃນການຂັບເຄື່ອນທຸລະກິດການບໍລິໂພກ ບໍ່ວ່າຈະເປັນທຸລະກິດຄ້າຍ່ອຍ ຫຼື ກັບ Jio ເອງ Nita ສ້າງທີມທີ່ລວບລວມຄົນເກັ່ງໆໄວ້ຫຼວງຫຼາຍ ແລະ ເຮັດວຽກດ້ວຍຄວາມກະຕືລືລົ້ນເພື່ອບັນລຸເປົ້າໝາຍ.
ທ່ານ ນາງ ນິຕາ ອຳບານີ ຢືນກາງວ່າ: ນອກຈາກການເຮັດໜ້າທີ່ແມ່ເຕັມເວລາຕະຫຼອດຫົກປີດູແລລູກໆທັງສາມຄົນແລ້ວ ນາງຍັງເປັນຄູ່ຊີວິດທີ່ເຮັດວຽກຢ່າງຂັນແຂງ “ ສຳລັບຂ້າພະເຈົ້າແລ້ວໃຊ້ເວລາເຮັດວຽກ 11 ຊົ່ວໂມງຕໍ່ວັນ 6 ວັນຕໍ່ອາທິດ ” ນາງກ່າວຂະນະເດີນທາງໄປຢ້ຽມໂຮງໝໍ Sir H.N. Reliance Foundation Hospital ທາງໃຕ້ຂອງ Mumbai ເຊິ່ງນາງເຮັດເປັນປະຈຳອາທິດລະສາມຄັ້ງ. ມູນນິທິຮັບໂຮງໝໍອາຍຸ 91 ປີ ເຂົ້າມາຢູ່ໃນການດູແລເມື່ອປີ 1998 ແລະ ຫຼັງຈາກຂໍອະນຸມັດຈາກທາງການເປັນທີ່ຮຽບຮ້ອຍ ມູນນິທິໄດ້ອອກທຶນໃນການບູລະນະໂຮງໝໍຄັ້ງໃຫຍ່ໂດຍໄດ້ມີການກໍ່ສ້າງອາຄານສູງ 19 ຊັ້ນ ເຊື່ອມອາຄານເດີມ Nita ເປັນຜູ້ດູແລວຽກດ້ວຍຕົນເອງ.
ປີ 2014 ນາງເຂົ້າຮ່ວມເປັນໜຶ່ງໃນຄະນະກຳມະການແພດແລກປ່ຽນ Anderson Ronald DePinho ປະທານຄະນະກຳມະການກ່າວເຖິງ ນາງວ່າ ເປັນ “ ພະລັງທຳມະຊາດທີ່ບໍ່ອາດຄວບຄຸມໄດ້ ນາງເປັນນັກຄິດທີ່ມີຍຸດທະສາດ ແຕ່ຂະນະດຽວກັນກໍ່ເປັນນັກປະຕິບັດຕົວເອກ ” ນອກຈາກໂຄງການແລກປ່ຽນແພດແລ້ວ ນາງຢາກສະເໜີໂຄງການກວດສຸຂະພາບປະຊາຊົນເພື່ອກວດຫາໂລກແຕ່ເນີ້ນໆ “ ມັນຈະຊ່ວຍຊີວິດຄົນໄດ້ຈຳນວນຫຼາຍ ” ນາງ ກ່າວ.
ນາງທັກທາຍຄົນໄຂ້ດ້ວຍການກ່າວຢ່າງສຸພາບ ແລະ ນາງໄດ້ເປີດເຜີຍວ່າ: ນາງສຳພາດພະຍາບານທັງ 400 ຄົນດ້ວຍຕົວເອງ ແລະ ກໍ່ເຊັ່ນດຽວກັນ ນາງສຳພາດຄູທຸກຄົນທີ່ເຂົ້າເຮັດວຽກທີ່ໂຮງຮຽນ “ ຂ້າພະເຈົ້າວິຕົກເລື່ອງຄຸນນະພາບ ແລະ ມັກຈະລົງເລິກໃນລາຍລະອຽດຈົນເກີນເຫດ ແຕ່ສຸດທ້າຍແລ້ວມັນເປັນຜົນດີກັບວຽກ ” ນາງກ່າວວ່າ ນາງໄດ້ບົດຮຽນພວກນີ້ມາຈາກພໍ່ສາມີ ແລະ ສາມີ ທັງຄູ່ໝົກໝຸ້ນກັບຄຸນນະພາບ ແລະ ປະລິມານໃນລະດັບສາກົນ ຄວາມຊ່າງເລືອກມີບົດບາດຫຼາຍ ເພາະເຮັດໃຫ້ນາງໄປເຂົ້າຕາພໍ່ສາມີ ລະຫວ່າງການສະແດງຟ້ອນລຳ Bharatnatyam ເປັນການສະແດງ ຄລາສສິກຂອງອິນເດຍ ເຊິ່ງ Nita ຮ່ຳຮຽນມາ ລາວຄິດວ່ານາງໜ້າຈະເປັນພັນລະຍາທີ່ດີຂອງ Mukesh ໄດ້.
ທ່ານ ນາງ ນິຕາ ອຳບານີ ເຕີບໂຕມາໃນຄອບຄົວຊົນຊັ້ນກາງໃນຊານເມືອງ Mumbai ໂດຍມີພໍ່ເປັນຜູ້ບໍລິຫານຂອງກຸ່ມ Birla ນາງຈົບປະລິນຍາຕີດ້ານການຄ້າ ແລະ ມີຄວາມທະເຍືອທະຍານສູງ “ ຂ້າພະເຈົ້າບອກ Mukesh ຕັ້ງແຕ່ທຳອິດວ່າບໍ່ຕ້ອງການເປັນພຽງຊ້າງຕີນຫຼັງ ” ຫຼັງຈາກທັງຄູ່ແຕ່ງງານກັນ Nita ລົງທະບຽນຮຽນດ້ານການສຶກສາພິເສດ ແລະ ເຮັດວຽກເປັນຄູຢູ່ສອງສາມປີ “ ຄົນສົງໄສວ່າເປັນຫຍັງຕ້ອງເຮັດວຽກແຕ່ Mukesh ເອງກໍ່ສົ່ງເສີມ ” ນາງຢຸດເຮັດວຽກຫຼັງຈາກເກີດລູກແຝດ ເຊິ່ງເປັນການເກີດກ່ອນກຳນົດຫຼັງຕັ້ງທ້ອງດ້ວຍວິທີການປະຕິສົນທິນອກຮ່າງກາຍ ( IVF ).
ຊີວິດເຮັດວຽກຂອງນາງເລີ່ມຕົ້ນອີກຄັ້ງໃນອີກຫົກປີຖັດມາ ດ້ວຍຄວາມເຫັນຈາກພໍ່ Mukesh ໃຫ້ນາງມາຊ່ວຍວຽກໃນໂຄງການສ້າງທີ່ຢູ່ສຳລັບພະນັກງານໃນເມືອງ Jamnagar ລັດ Gujarat ເຊິ່ງ Reliance ກຳລັງກໍ່ສ້າງໂຮງກັ່ນຂະໜາດໃຫຍ່ ຂໍ້ສະເໜີນີ້ສ້າງຄວາມກັງວົນຫຼາຍຢ່າງໃຫ້ນາງເພາະວ່ານາງບໍ່ມີປະສົບການດ້ານນີ້ເລີຍ ແຕ່ກໍ່ຮູ້ສຶກທ້າທາຍເປັນກຳລັງທີ່ຈະໄດ້ສ້າງໂອເອຊິສຂຶ້ນໃນດິນແດນແຫ້ງແລ້ງ ຄວາມສົນໃຈໃໝ່ຂອງນາງຄືການອະນຸລັກສິລະປະຂອງອິນເດຍ ແລະ ເຜີຍແຜ່ໃຫ້ເປັນທີ່ຮູ້ຈັກຂອງຊາວໂລກຫຼາຍຂຶ້ນ ໜຶ່ງໃນນັ້ນຄືການເປັນຜູ້ອຸປະຖຳໃຫ້ກັບນິເທດສະການສະແດງພາບວາດ Shrinathji ເຊິ່ງເປັນເທບປະຈຳຕະກູນ Ambani ພາບທັງໝົດເປັນການວາດແບບດັ່ງເດີມທີ່ເອີ້ນວ່າ Pichwai ໂດຍຈັດສະແດງທີ່ Art Institute of Chicago ເມື່ອປີຜ່ານມາ.
ສຳລັບທີ່ Mumbai ນາງກຳລັງກະກຽມພື້ນທີ່ສຳລັບນິເທດສະການສິລະປະທີ່ໝູນວຽນຈັດສະແດງຕາມທີ່ຕ່າງໆ ສູນສະແດງງານຂະໜາດໃຫຍ່ນີ້ສ້າງຢູ່ບົນພື້ນທີ່ 47.5 ໄລ່.
ແຜນຕໍ່ໄປຄືການສ້າງໂຮງຮຽນສຳລັບເດັກພິເສດ ແລະ ມະຫາວິທະຍາໄລດ້ານສິນລະປະສາດທີ່ນາງຕັ້ງໃຈໃຫ້ຕິດອັນດັບໂລກ ທ່ານ ນາງ ນິຕາ ອຳບານີ ຍອມຮັບວ່າບໍ່ອາດເອົາຊະນະຄວາມຕ້ອງການຄວບຄຸມໄລຍະທີ່ເປີດໂຮງຮຽນໃໝ່ໆ ນາງຈະຢືນທີ່ໜ້າປະຕູເພື່ອເບິ່ງວ່າໃຜເປັນຄົນມາຮັບເດັກນ້ອຍກັບເຮືອນ ແມ່ນວ່າຈະເປັນທີ່ຮູ້ກັນດີໃນຄວາມບົງການຂອງ Mukesh ໃນດ້ານທຸລະກິດແຕ່ນາງໃຫ້ເຄຣດິດລາວໃນການເປັນຜູ້ຊຸກຍູ້ໃຫ້ນາງໄດ້ຮັບຜິດຊອບວຽກຫຼາຍຂຶ້ນ, ດ້ວຍໜ້າທີ່ຮັບຜິດຊອບຫຼວງຫຼາຍ ນາງຄຳນຶງຕະຫຼອດວ່າ: ຂ້າພະເຈົ້າມີຄວາມຮູ້ສຶກແຮງກ້າຫຼາຍກວ່າຄັ້ງໃດໆ ແຕ່ຂ້າພະເຈົ້າກໍ່ຍັງຕ້ອງຮຽນຮູ້ຕໍ່ໄປ.
[ ຮຽບຮຽງຈາກ : www.forbesthai-land.com ]